Meer as 1 000 jaar tronkstraf vir sindikaatledeElf lede van ŉ koperkabeldiefstalsindikaat in die Vrystaat is gesamentlik tot meer as ŉ duisend jaar tronkstraf gevonnis nadat hulle skuldig bevind is aan ŉ reeks aanklagte teen hulle. Kapt. Phumelelo Dhlamini, polisiewoordvoerder, het Sondag gesê die sindikaat het in 2015 en 2016 die gemeenskappe van Thabong, Welkom, Ventersburg, Virginia, Senekal, Odendaalsrus, Allanridge en Bronville geteister en duisende rande se koperkabels gesteel. Die groep is vroeg in 2016 in Senekal in hegtenis geneem ná ŉ polisieoperasie om kabeldiefstal te bekamp. “Terwyl hulle in Januarie 2016 verhoorafwagtend in die Senekal-gevangenis was, kon hulle daarin slaag om ŉ vuurwapen in die gevangenis in te smokkel waarmee hulle beamptes van korrektiewe dienste oorweldig en hulle van hul selfone en sleutels ontneem het. Een beampte is geskiet, waarna sewe verdagtes uit wettige aanhouding ontsnap het,” het Dhlamini gesê. Al sewe verdagtes is daarna weer in hegtenis geneem en is in die Kroonstad-gevangenis aangehou totdat hulle Donderdag in die Kroonstad-hooggeregshof gevonnis is. Die verdagtes, Naftali Makhuvela (34), Moses Makhuvela (35), Clement Mbembe (44), Elvis Mchunu (44), Jonas Mkhonto (32), Kenneth Kaitana Mhlongo (37), Ronald George (39), Alfred Masithela (40), Tsietsi Stephen Dichakane (42), Themba Mantile (37) en Herbeth Manyamane (26) is almal skuldig bevind aan roof met verswarende omstandighede, kabeldiefstal en ontsnapping uit wettige aanhouding. Hulle is gesamentlik tot altesaam 1 166 jaar effektiewe gevangenisskap gevonnis.